  Виталий Пронин Удмуртилэн Тӧроезлэсь ужзэ быдэсъясь Александр Бречалов пумиськылӥз шаерысьтымы СМИ-ослэн кивалтӥсьёсынызы, журналистъёсын. Кивалтӥсь толэзь ӵоже ужамезлы йылпумъянъёс лэсьтӥз. Республикалэн бюджетэз пумысь малпанъёссэ но Александр Бречалов ӧз ваты. Туннэ нуналлы республика федерал бюджетэ 14,6 миллиард манет берыктыны кулэ.- Вакчи дыр куспын мыным республикаысь улон-вылонэ быдэсак пыроно вал. Ваньзэ тодӥ-шӧди шуыны уг на быгатӥськы. Но ас азям куинь тужгес сюлмаськытӥсь ужпумъёсты пуктӥ: бюджет, тазалыкез утён, сюрес но транспорт хозяйство, - журналистъёслы пусйиз Александр Бречалов. - Ужысьтыз ас мылкыд каремезъя кошкиз транспортъя но сюрес хозяйствоя министр. Таиз валамон. Нош тазалыкез утёнъя министрен ӵош ужаны вырим ик, та удысын трос тырмымтэос вал ке но. Озьы ке но, министрез интыысьтыз палэнтоно луиз. Угось милемылы со огъя югдур сярысь одӥг сямен вераз, но зэмос югдур трослы висъяське вылэм. Республикалэн бюджетэз пумысь малпанъёссэ но Александр Бречалов ӧз ваты. Туннэ нуналлы республика федерал бюджетэ 14,6 миллиард манет берыктыны кулэ. Валамон, та югдурез арскын уд тупаты. Александр Владимирович пусйиз, вераськемын ни Россиысь коньдон ужпумъёсъя министерствоен. Югдур пумен-пумен тупатӥськоз. Со сяна, коммерческой банкъёсысь басьтэм кредитъёсты но бюджет кредитъёсын вошъян сярысь сюлмаськоно луоз. - Валтӥсь ужпумъёс пӧлын - экономикаез азинтон. Оглом со урод уг азинскы, - шуиз Александр Бречалов, - Но республикае инвестициос воксё уг вуо шуыны луэ. Соин ик мон кури та ужпумъя нимысьтыз ужаны. Туннэ нуналлы инвестор аслэсьтыз коньдонзэ республикае ваёно кариськиз ке, солы 10 пӧртэм инстанциос пыр потоно луоз. Со понна ӧжытсэ 45-60 нунал быре. Валамон ини, ужбергатӥсь киыныз шонтэ но мукет азе кошке. Озьы медаз луы шуыса, мон юрттӥсьёсме кури одӥг укноен модель кылдытыны. Озьы инвесторлы вань документъёс бичан понна кык арня гинэ кулэ луоз на. Туэ июль толэзьлы та радлык дась луыны кулэ. Инвестициос сярысь веракуз, Александр Владимирович нимысьтыз пусйиз спортъя туризмез. Кивалтӥсьлэн верамезъя, та удыс ӟеч коньдон вайыны быгатоз. Соин ик туэ август толэзьысен республикаямы трос тунсыко калык куспо ӵошатсконъёс ортчыны кулэ. Удмуртилэн Тӧроезлэсь ужзэ быдэсъясь нимысьтыз пусйиз на Симонихаын, Бализиноын, Пичи Пургалан кылдэм шуг-секытъёс бордын ужамзэ. - Мынам сыӵе ужан сямы: калыклэн шугъяськонъёсыз вань ке, соосты сэрттоно-пертчоно татын но али ик, - пусйиз кивалтӥсь. Нош пыриськоз-а Александр Бречалов туэ сентябре Удмуртилы Тӧро быръёнэ? - Зэмзэ верасько, та пумысен ӧй малпаськы на. Дыры ик ӧй вал, али сомында сюлмаськонъёс, я 10 гектар турын ӝуа, я нылпи лагерьын пиналъёс черлало, я эшшо маке, - журналистъёслы пусйиз кивалтӥсь, - Дыр вуиз ке, мылкыдме верало. Та сярысь тӥ нырысь ик тододы. Елена Миннигараева Туспуктэм: udmurt.ru  